**Комора инжењера пољопривреде Републике Српске** је независна, професионална и струковна организација која чува углед, част, права и интерес инжењера пољопривреде Републике Српске.

О Комори
--------

Комора је основана у јуну 2009. године на основу Закон о Комори инжењера пољопривреде Републике Српске Arhivirano 2016-03-04 na Wayback Machine-u (Службени гласник РС 59/09). Конститутивна скупштина одржана је тек 21. јула 2010. године. Том приликом изабран је предсједник Коморе, чланови Извршног и Надзорног одбора. Сједиште јој се налази у Бањој Луци и има својство правног лица, као и свој рачун. Комора може организовати и регионалне канцеларије. Рад Коморе и њених органа је јаван. Комора сарађује са коморама и струковним организацијама из области пољопривреде држава окружења и других земаља.

Чланови Коморе могу бити дипломирани инжењери пољопривреде, односно агрономије свих смјерова, дипломирани инжењери биотехничких наука агрономског смјера и инжењери пољопривреде који обављају стручне послове у области пољопривреде. Чланови могу бити и инжењери пољопривреде који нису запослени, запослени ван струке и пензионисани инжењери пољопривреде. Комора може имати и почасне чланове који су дали посебан допринос развоју пољопривреде, као и чланове донаторе.

За обављање одређених стручних послова из области пољопривреде инжењери пољопривреде полажу стручни испит. Министар пољопривреде, шумарства и водопривреде Републике Српске доноси правилник којим прописује услове и начин полагања стручног испита.

Дјелатност Коморе
-----------------

Комора обавља сљедеће послове:

* заступа и штити интересе чланова Коморе,
* организује стручно усавршавање својих чланова,
* издаје, обнавља и одузима одобрење за обављање стручних послова у области пољопривреде,
* покреће иницијативе за доношење или измјену закона и других прописа из области пољопривреде,
* даје мишљење на нацрте и предлоге закона и друге прописе из области пољопривреде,
* доноси кодекс професионалне етике,
* врши упис чланова Коморе у именик који јејавна књига,
* издаје легитимацију члановима Коморе.

Комора обавља и друге послове који јој се законом повјере као јавна овлашћења.

Органи Коморе
-------------

Комора своју дјелатност обавља преко следећих органа:

* Скупштина
* Извршни одбор
* Надзорни Одбор
* Суд части

### Скупштина Коморе

**Скупштина Коморе** је највиши орган управљања Комором.

Скупштина Коморе је делегатска и обавља послове из своје надлежности у складу са Статутом Коморе и Законом о Комори.

Скупштина Коморе је једнодомно тијело од 35 представника, независно у раду и одлучивању.

Скупштину Коморе чине изабрани представници чланова Коморе, које бирају за регије: Приједор, Бањалука, Добој, Бијељина, Источно Сарајево и Требиње. Број делегата – чланова Скупштине Коморе испред појединих регија утврђује се пропорционално, на бази броја инжењера пољопривреде из поједине регије у односу на укупан број инжењера пољопривреде у Републици Српској, водећи рачуна о равномјерном струковном учешћу, кроз формирање посебних струковних секција. Општине које припадају појединим регијама дефинисане су Просторним планом Републике Српске.

|  |  |  |  |  |
| --- | --- | --- | --- | --- |
| р.бр. | изборна јединица | укупан број регистрованих инж. пољ. у изборној јединици | процентуално учешће броја инж. пољ. у односу на укупан број | бр. чланова скупштине испред из. јединице |
| 1 | **Приједор** | 57 | 6,40 % | 2,24 / **2** |
| 2 | **И. Сарајево** | 55 | 6,18 % | 2,16 / **2** |
| 3 | **Требиње** | 37 | 4,15 % | 1,45 /**2** |
| 4 | **Добој** | 116 | 13,30 % | 4,65 /**5** |
| 5 | **Бијељина** | 204 | 22,92 % | 8,02 /**8** |
| 6 | **Бањалука**  | 421 | 47,30 % | 16,55 /**16** |
| **У К У П Н О** |  | **890** | **100 %** | **35** |
|

Предсједници Скупштине Коморе ИП РС:

* проф др. Ђојо Арсеновић (2010-2013)
* мр Александар Животић (2013)

### Извршни одбор

**Извршни одбор Коморе** има (9) девет чланова које чине предсједник Извршног одбора и осам (8) чланова уз поштовање начела регионалне заступљености свих изборних јединица.

Скупштина коморе бира чланове Извршног одбора. Предсједника Извршног одбора Коморе бирају чланови Извршног одбора из својих редова. Предсједник Извршног одбора Коморе заказује сједницу Извршног одбора и руководи њеним радом, те потписује одлуке и друге акте које доноси. Редовне сједнице Извршног одбора одржавају се најмање једанпут у два мјесеца. Извршни одбор подноси извјештај о свом раду Скупштини коморе једанпут годишње, а члановима скупштине доставља информације о раду писменим путем једанпут у три мјесеца. Извршни одбор Коморе може пуноважно одлучивати, ако сједници присуствује најмање пет чланова, што је и најмањи број гласова за доношење одлуке овог органа. Извршни одбор Коморе за свој рад одговара Скупштини Коморе.

Предсједници Извршног одбора Коморе:

* проф. др Борис Пашалић (2010-2013)
* проф. др Гордана Ђурић (2013)

### Надзорни одбор

Скупштина Коморе бира **Надзорни одбор** водећи рачуна да чланови Надзорног одбора нису из исте регије. Надзорни одбор чини пет чланова, који се бирају на мандатни период од пет година. Предсједника Надзорног одбора бирају чланови Надзорног одбора на мандат од пет година. Надзорни одбор врши контролу над укупним радом и пословањем Коморе.

Предсједник Надзорног одбора:

* проф. др Родољуб Ољача (2010)

### Суд части

**Суд части** чини пет чланова, предсједник и четири члана из редова чланова Коморе. Скупштина Коморе бира чланове Суда части на мандатни период од пет година.

Суд части доноси одлуке гласањем натполовичном већином. Суд части дјелује у складу са Статутом коморе, Етичким кодексом и Правилником о дисциплинским мјерама.

Суд части одлучује о:

* повредама етичког кодекса,
* повредама права и обавеза чланова којима се нарушава углед и достојанство професије,
* неизвршавању обавеза чланова Коморе,
* повредама Статута и других аката Коморе за које се могу изрећи дисциплинске мјере сагласно општем акту Коморе.

Наставак рада
-------------

Послије дуже паузе, узроковане болешћу и смрћу предсједника Коморе, Комора крајем 2014 године наставља са радом са жељом и вољом да се настави путем првобитних идеја ка јединственом циљу - јединству пољопривредних инжењера у Републици Српској.

Извори
------

Закон о Комори инжењера пољопривреде Републике Српске

Ђојо Арсеновић предсједник Коморе ИП РС

2015 год. - Настављен рад Коморе ИП РС[*mrtav link*]

V сједница Скупштине Коморе ИП РС[*mrtav link*]

Спољашње везе
-------------

Сајт Коморе инжењера пољопривреде Републике Српске Arhivirano 2015-04-30 na Wayback Machine-u

ФБ страница Коморе инжењера пољопривреде Републике Српске